กรมควบคุมมลพิษ ร่วมกับผู้ประกอบการห้างสรรพสินค้ากว่า 40 แห่ง นำร่องงดให้ถุงพลาสติกตั้งแต่วันที่ 1 มกราคมปีหน้า
กรมควบคุมมลพิษ ร่วมกับผู้ประกอบการห้างสรรพสินค้ากว่า 40 แห่ง นำร่องงดให้ถุงพลาสติกตั้งแต่วันที่ 1 มกราคมปีหน้า นายประลอง ดำรงค์ไทย อธิบดีกรมควบคุมมลพิษ เปิดเผยความคืบหน้าโครงการงดให้ถุงพลาสติกหูหิ้วในห้างสรรพสินค้าว่า ล่าสุดได้รับความร่วมมือจากผู้ประกอบการห้างสรรพสินค้ารายใหญ่กว่า 40 แห่งเข้าร่วมโครงการ แจ้งให้ประชาชนทราบถึงการงดให้ถุงพลาสติกตั้งแต่วันที่ 1 มกราคม 2563 เป็นต้นไป ขณะที่กรมควบคุมมลพิษได้เร่งเดินสายรณรงค์ในห้างสรรพสินค้าต่างๆ และขอความร่วมมือจากสื่อทุกแขนงประชาสัมพันธ์อย่างทั่วถึง พร้อมกันนี้ กระทรวงทรัพยากรธรรมชาติและสิ่งแวดล้อมยังเตรียมนำเสนอโรดแมปการจัดการขยะพลาสติก ระหว่างปี 2561 - 2573 เสนอให้คณะรัฐมนตรีมีมติเห็นชอบเริ่มจากแผนปฏิบัติการที่ดำเนินการทันทีระหว่างปี 2561 - 2565 ได้แก่ การยกเลิกใช้พลาสติกหุ้มฝาขวดน้ำดื่ม เม็ดพลาสติกไมโครบีดส์ในผลิตภัณฑ์เครื่องสำอางค์ พลาสติกที่ผสมสารอ็อกโซ่ ตลอดจนแก้วน้ำพลาสติก หลอดดูด กล่องโฟมและถุงพลาสติกสำหรับสถานการณ์ขยะพลาสติก พบว่า แต่ละปีมีขยะพลาสติกมากถึง 45,000 ล้านใบ มาจากแหล่งสำคัญ 3 กลุ่มคือ ห้างสรรพสินค้าขนาดใหญ่ ร้านค้าโชห่วยและตลาดนัด ดังนั้นโครงการดังกล่าวจึงถือเป็นการนำร่องให้ประชาชนตระหนักถึงความสำคัญและร่วมมือแก้ไขปัญหาขยะในประเทศไทยอย่างจริงจัง